Sag C-204/07 P

C.A.S. SpA

mod

Kommissionen for De Europæiske Fællesskaber

»Appel — associeringsaftalen EØF-Tyrkiet — forordning (EØF) nr. 2913/92 — artikel 239 — EF-toldkodeks — godtgørelse af og fritagelse for importafgifter — frugtkoncentrat hidrørende fra Tyrkiet — varercertifikater — forfalskning — særlig situation«

Forslag til afgørelse fra generaladvokat V. Trstenjak fremsat den 13. marts 2008 I - 6138

Domstolens dom (Tredje Afdeling) af 25. juli 2008 I - 6186

Sammendrag af dom

De Europæiske Fællesskabers egne indtægter – godtgørelse af eller fritagelse for import- eller eksportafgifter – forekomsten af en særlig situation

(Art. 211 EF; associeringsaftalen EØF-Tyrkiet, art. 7; Rådets forordning nr.o 2913/92, art. 239)

Der foreligger en særlig situation som omhandlet af artikel 239 i forordning nr. 2913/92 om indførelse af en toldkodeks, når det fremgår af sagens omstændigheder, at den afgiftspligtige befinder sig i en usædvanlig situation i forhold til andre erhvervsdrivende, der udøver samme aktivitet, og den pågældende, såfremt disse omstændigheder ikke havde foreligget, ikke ville have lidt tab som følge af efteropkrævning af told.

Manglende kontrol fra Kommissionens side af en korrekt anvendelse af associeringsaftalen kan udgøre en sådan særlig situation. Med henblik på at afgøre, om en sags omstændigheder udgør en sådan særlig situation, skal Kommissionen undersøge alle de relevante faktiske oplysninger. Heraf følger, at selv om Kommissionen råder over et skøn vedrørende anvendelsen af toldkodeksens artikel 239, kan den ikke se bort fra sin pligt til at foretage en reel afvejelse dels af Fællesskabets interesse i en fuldstændig overholdelse af toldbestemmelserne, uanset om den er af fællesskabsretlig karakter eller bindende for Fællesskabet, dels af interessen for en importør i god tro i ikke at lide tab, der overskrider den normale handelsrisiko. Kommissionen kan derfor ikke ved behandlingen af en ansøgning om godtgørelse eller fritagelse for importafgiften alene nøjes med at vurdere importørens og eksportørens adfærd og handlinger, men skal bl.a. også tage hensyn til virkningen af dens egen adfærd på sagens konkrete situation i forbindelse med dens overvågnings- og kontrolpligt.

Det følger i øvrigt af artikel 211 EF og af artikel 7 i associeringsaftalen EØF-Tyrkiet, og af de talrige afgørelser med henblik på dens gennemførelse, at Kommissionen som vogter af EF-traktaten og aftalerne indgået i henhold hertil skal drage omsorg for den korrekte gennemførelse i et tredjeland af forpligtelser, som det har indgået i henhold til en aftale med Fællesskabet, ved midler fastsat i aftalen eller ved afgørelser truffet i henhold hertil. Kommissionen skal herved fuldt ud anvende de beføjelser, den råder over i henhold til alle disse bestemmelser, idet den ellers tilsidesætter sine forpligtelser til overvågning og kontrol med nævnte aftales korrekte anvendelse, hvilket gælder så meget desto mere i situationer, hvor udførslerne til den samme fællesskabshavn, via det samme tyrkiske eksportselskab i den samme referenceperiode er sket under dække af såvel uægte som urigtige certifikater.

For så vidt angår meddelelsen af aftrykkene af stemplerne og underskrifterne, som anvendes i disse kontorer, og som gør det muligt at foretage en effektiv kontrol med, om toldreglerne vedrørende toldpræferencer er overholdt, påhviler det Kommissionen at overvåge, at associeringsaftalen anvendes korrekt, hvilket indebærer, at Kommissionen gennem medlemsstaternes toldmyndigheder på ethvert tidspunkt råder over alle de elementer, der gør det muligt for den at foretage en effektiv kontrol, idet aftryk af stempler og underskrifter ubestrideligt udgør sådanne elementer. Registreringen af certifikater udstedt af toldmyndighederne er herved en uomgængelig praksis i samhandelen, mens for så vidt angår associeringsaftalen EØF-Tyrkiet, de tyrkiske myndigheders forpligtelse til at registrere A.TR.1-certifikater følger af associeringsaftalens gennemførelsesbestemmelser, således at Kommissionen i en situation vedrørende en dobbelt indførelse til Fællesskabet foretaget ved A.TR.1-certifikater med samme registreringsnummer, hvoraf det ene er ægte og det andet uægte, bør undersøge, om en sådan indførelse virkelig fandt sted.

Når Kommissionen derfor ikke i et konkret tilfælde fuldt ud har anvendt de overvågnings- og kontrolbeføjelser, som den råder over i henhold til nævnte associeringsaftale med henblik på at sikre den korrekte anvendelse, indebærer denne tilsidesættelse en anden situation som omhandlet i toldkodeksens artikel 239, som kan begrunde godtgørelse eller fritagelse for de importafgifter, der er opkrævet i henhold til de urigtige eller uægte certifikater.

(jf. præmis 82, 88, 89, 92-96, 99, 104, 105, 117, 118, 123, 124, 126, 130, 131 og 136)